Fred gaan saam met Toetie soesji eet | Netwerk24
SA se Chanel haal halfeind in Turkye
Suid-Afrika se Chanel Simmonds, eerste gekeur, het die halfeindronde van die ITF-$15 000-tennistoernooi in Antalya, Turkye, gehaal.
Fred gaan saam met Toetie soesji eet
Deur Owen Kock 20 April 2018 16:15
Dis amptelik, Fred Zeilinga, losskakel van die Cheetahs, het vroeëre gerugte bevestig dat hy hom wel ná die Pro14-reeks by die voormalige Springbok-afrigter Allister Coetzee se Canon Eagles in Japan sal aansluit.
Hy sal reeds op 1 Junie daar aanmeld.
Fred Zeilinga in aksie vir Suid-Afrika A teen die Franse Barbarians in die Orlando-stadion verlede jaar. Foto: Gallo Images
Fred Zeilinga op die aanval in Suid-Afrika A se wedstryd teen die Franse Barbarians in die Orlando-stadion in Soweto verlede jaar. Foto: Gallo Images
Die blondekop-losskakel het 'n kontrak van twee jaar geteken, met die opsie om tussen Januarie en Junie Pro14 óf Superrugby te speel.
"Hulle verkies eintlik dat dit Pro14 is, want die seisoen maak in Mei klaar en hul seisoen begin in Junie. So ek sal in alle waarskynlikheid in Augustus weer met Franco (Smith, afrigter) begin praat," sê Zeilinga.
Die Southern Kings is ook 'n opsie. Hy sê terwyl sy agent die kontrak beklink het, het hy en Coetzee darem ook gesels oor sy koms.
Hy sê voorts veral Smith is bly dat hy 'n geleentheid kry om sy rugbyhorison te verbreed.
Zeilinga sê hy het by die Cheetahs baie geleenthede gekry en was dit nie vir hulle nie, was hy nie waar hy vandag is nie.
"My hoogtepunte by die Cheetahs is beslis die Curriebeker-sege in 2016 en ook my insluiting in die Suid-Afrikaanse A-span. Dít (SA A) is alles te danke aan die Cheetahs en ek sal eendag graag hiernatoe wil terugkeer," sê Zeilinga.
Hy is een van ses Cheetahs wat in Japan te sien sal wees. Twee van hulle, die flank Henco Venter (Brave Lupus) en veelsydige agterspeler Clinton Swart (Verblitz), sal in Januarie na Bloemfontein terugkeer.
Tapiwa Mafura meld in November by die Cheetahs aan. Foto: Gallo Images
* Die heelagter van die Pukke, Tapiwa Mafura, het na verneem word 'n kontrak van twee jaar met die Cheetahs geteken. Hy sal hom eers in November by hulle aansluit nadat sy kontrak met die Luiperds verstryk.
* Die veelsydige agterspeler Ryno Benjamin is Vrydag op buitesenter ingesluit in die beginspan van die Boland Kavaliers vir hul SuperSport-uitdaagwedstryd teen die Grens-Bulldogs Sondag in Port Elizabeth.